Налшыкдэсхэр саугъэтым щIэбэныфыну?
«Ротор» (Волгоград) — «Спартак-Налшык» (Налшык) — 0:1 (0:1). Пафос къалэ (Кипр). «Йероскипу» стадион. Мазаем и 13-м. Футбол Лъэпкъ Лигэм и кубок. Гуп зэпеуэ.
Судьяр: Галимов (Улан-Удэ).
«Ротор»: Пчелинцев, Меркулов (Зинин, 72), Рябоконь, Гузь, Васянович (Хинчагов, 46), Рылов (Нечаев, 68), Алейник, Глушков (Тодорович, 46), Фомин (Коротаев, 46), Арлашин (Кабутов, 56), Аппаев (Хрущак, 64).
«Спартак-Налшык»: Степанов, Засеев, Овсиенкэ, Тимошин, Багаев, Чеботару, Аверьянов (Коронов, 90), Руа Карлос, Галин (Сирадзе, 66), Буйтрагэ, Болэ (Дорожкин, 78).
Топыр дигъэкIащ: Руа Карлос, 36 (0:1).
Дагъуэ хуащIащ Тимошиным, Аппаевым, Болэм, Пчелинцевым, Чеботару.
36-нэ дакъикъэм Руа Карлос пенальти худэгъэкIакъым.
«Спартак-Налшыкыр» «Ротор»-м къыпикIуэтынкIэ Iэмал иIэтэкъым. Абы дригъэкIуэкI зэIущIэм кърикIуэм куэдкIэ елъытат Футбол Лъэпкъ Лигэм и кубокым адэкIэ зэрыщIэбэнынур. Япэ джэгугъуэм Екатеринбург и «Урал»-м къызэрыщыхигъэщIам ди щIалэхэм я Iуэхур хуабжьу гугъу ищIат. АрщхьэкIэ бэнэныгъэм щIидза къудейт икIи Iэмал псори къэгъэсэбэпыпхъэт. Абы щхьэкIэ, япэрауэ, волгограддэсхэр хагъэщIэн хуейт. «Ротор»-м и Iуэхур нэхъыфIт. Япэ джэгугъуэм ар «Сибирь»-м 2:0-у щефIэкIати, иджы зэ лъэпэрапэми шынагъуэтэкъым.
Апхуэдэ щытыкIэм къигъэувырт «Спартак-Налшыкыр» зэIущIэм щебгъэрыкIуэн хуейуэ. Ар я нэщэнэу ди щIалэхэм джэгур ирагъэжьащ. Япэ дакъикъэхэм щыщIэдзауэ абыхэм тепщэныгъэр яубыдащ икIи адэкIи яутIыпщакъым.
Налшыкдэсхэр IэзагъкIи псынщIагъкIи я хьэрхуэрэгъухэм ефIэкIырт, ебгъэрыкIуэныгъэми къару нэхъыбэ трагъэкIуадэрт. Ар-щхьэкIэ «Ротор»-ри хуэмыхутэкъым. Абы къыщыхэжаныкIырт гъуащхьауэ ди лъахэгъу ныбжьыщIэ Аппаев Хъызыр. А щIалэм зыкъомкIэ и фIыгъэ хэлъщ джэгум и япэ Iыхьэм икухэм волгограддэсхэм бжыгъэр къызэIуахыну Iэмал къазэрыхукъуэкIам. АрщхьэкIэ, ди насыпти, топыр штангэм техуащ.
ЩIэщхъу къалъыкъуэкIыным зымащIэ фIэкIа зэримыIэжам налшыкдэсхэм я жэуаплыныгъэр нэхъыбэж ищIащ. Иджы абыхэм IэпэдэIупIэншэу зыкърагъэбыдэкIри, ипэкIэ кIуэтащ. Апхуэдэхэм ящыщ зым «Ротор»-м и гъуащхьэхъумэхэм футбол хабзэр я гъуэм пэмыжыжьэу къызэпаудащ. Пенальти!
«Спартак-Налшыкым» и цIэкIэ ар игъэзэщIэну метр пщIыкIузым Руа Карлос бгъэдыхьащ. Ар зэуа топым «Ротор»-м и гъуащхьэтетым къригъэгъэзащ, ауэ, ди щIалэр абы япэу нэсри, и щыуагъэр игъэзэкIуэжащ икIи бжыгъэр къызэIуихащ.
Япэ зэрищам налшыкдэсхэм я ебгъэрыкIуэныгъэр нэхъ кIащхъэ ищIакъым. Загъэпсэхуну имыкI щIыкIэ, абыхэм бжыгъэр яхуэгъэбэгъуэнут, арщхьэкIэ волгограддэсхэр гъуэм и пкъом къригъэлащ.
ЕтIуанэ Iыхьэр «Ротор»-м и ебгъэрыкIуэныгъэкIэ иригъэжьэну хущIэкъуащ. Ауэ абы хуэхьэзыр «Спартак-Налшыкым» и хьэрхуэрэгъум зы Iэмали иритакъым. Уеблэмэ, мыгувэу тепщэныгъэр джэгупIэ губгъуэм щиубыдыпащ. Ди щIалэхэм зы Iэмали къагъанэртэкъым ипэкIэ кIуэтэфыну. АрщхьэкIэ гъуэр хэгъэщIэным щынэсым и деж Iуэхур къызэтекъутэжырт. Псом хуэмыдэу Iэмал гъуэзэджэ иIащ Руа Карлос. МетритIкIэ фIэкIа пэмыжыжьэу ар зэуа топыр фIэкIыпIэншэу гъуэм дэкIыну къыпщыхъунут. «Ротор»-м и гъуащхьэтетым абы къызэрыригъэгъэзэфар телъыджэщ.
ЕтIуанэ джэгугъуэм зэрыщытекIуам и фIыгъэкIэ, «Спартак-Налшыкым» зыхэт гупым етIуанэ увыпIэр зэкIэ щиубыдащ. АрщхьэкIэ фIэщщIыгъуейщ Футбол Лъэпкъ Лигэм и кубокым щIэбэнынухэм къахэнэну. Абы и щхьэусыгъуэр япэ зэIущIэм дыкъыщыхэзыгъэщIа «Урал»-м аргуэру очкоищ къызэрихьарщ. Екатеринбургдэсхэр иджы 3:1-уэ «Сибирь»-м ефIэкIащ. Абы щыгъуэми «Спартак-Налшыкыр» зэхьэзэхуэм и саугъэт нэхъыщхьэхэм ящыщ зым иджыри щIэбэныфынущ. Фызэрыщыгъуазэщи, зэпеуэм ещанэ увыпIэр къыщызыхьами сом мелуан ныкъуэкIэ хуэупсэнущ. АдэкIэ Iуэхур зэлъытар зыхэт гупым щекIуэкIыну иужь зэIущIэхэм къарикIуэнухэращ. Мазаем и 16-м ди щIалэхэм къапэщIэтынущ Новосибирск и «Сибирь»-р.
Жыласэ Заурбэч.
